17 Յունուար 2015-ին, Պէյրութի ԱԶԴԱԿ Օրաթերթին մէջ լոյս տեսաւ Կիպրոսի Հայոց Կաթողիկոսական Փոխանորդ՝ Գերաշնորհ Տ. Նարեկ Արքեպիսկոպոսի Մեծի Տանն Կիլիկիոյ Կաթողիկոսութեան Դպրեվանքի հիմնադրութեան 85-ամեակին առթիւ գրած ներքեւի յօդուածը։ Յայտնենք, որ Սրբազան Հայրը Դպրեվանքի Տեսուչ եղած է 2011–2013 տարիներուն։ (http://www.aztagdaily.com/archives/222509)
 

ԿԻԼԻԿԵԱՆ ԴՊՐԵՎԱՆՔԸ՝
ՍՓԻՒՌՔԵԱՆ ՀՈԳԵՄՏԱՒՈՐ ՋՐՏՈՒՔ
 
Հայկական Ցեղասպանութեան հետեւանքով աքսորեալ հայորդի-ներու Միջին Արեւելք հաստատուիլն ու Մեծի Տանն Կիլիկիոյ Կաթո-ղիկոսութեան Անթիլիասի մէջ վերընձիւղուիլը սերտօրէն առնչուած են։
         Անյոյս եւ անտէրունջ հայ վերապրողներ նոր կեանքի եւ ապագայի խանձարուրը գտան իրենց ճակատագրակից Կիլիկեան Կաթողիկո-սութեան Ս. Աթոռին մէջ, որ իր Դպրեվանքով նախախնամական դերա-կատարութիւն ունեցաւ Հայ Սփիւռքի բազմածալ կարիքներուն համա-պատասխանող ղեկավարութիւն կոփելու սրբազան մարզէն ներս։ Հոգե-ւորական եւ աշխարհական ղեկավարութիւն, որ անխտրական ոգիով եւ անսակարկ նուիրումով հասաւ ամեն տեղ ու ծառայական կոչումի ամբողջական գիտակցութեամբ յոյս ներշնչեց եւ տիրութիւն կատարեց իր խնամքին յանձնուած զանգուածներուն։
         Հայ Եկեղեցւոյ հովանիին տակ, հայ ընտանիքի, հայ դպրոցի եւ հայ ակումբի անքակտելի ամրացումով, դպրեվանեցիներ հիմը դրին Հայ Սփիւռքի կազմակերպման, նախ Միջին Արեւելքի հիւրընկալ ափերուն վրայ եւ ապա պարտադրաբար հեռաւոր երկիրներ ապաստանած մեր ժողովուրդի պանդուխտ իրականութեան մէջ։
         Երէկ եւ այսօր, հայապահպանման հիմնական բնագաւառներուն մէջ դպրեվանեցիներ ծառայական ներկայութիւն են, Դպրեվանքէն իրենց առածը մեր ժողովուրդին տանելու ամբողջանուէր գիտակցութեամբ։
         Ահաւասիկ, Դպրեվանքը իր անկորնչելի մարդ-դրամագլուխով, 85 տարիներէ ի վեր սփիւռքեան հոգեմտաւոր ջրտուքի իր անփոխարինելի առաքելութիւնը կը ծաւալէ եւ կ՚ոռոգէ մեր համահայկական ածուն։
         Դպրեվանքի 85-ամեակը կը հրաւիրէ բոլոր դպրեվանեցիներս անդ-րադառնալու այն օրհնեալ եւ եզակի պատեհութեան, որ շնորհուեցաւ մեզի Դպրեվանքին մէջ ուսանելու եւ յանուն Դպրեվանքին ու Մեծի Տանն Կիլիկիոյ Կաթողիկոսութեան ծառայելու Աստուծոյ՝ հայ ժողովուրդին ակօսով։ 
         Յետադարձ ակնարկով, երբ Դպրեվանքի մէջ կազմաւորման տարիներս կը վերբերեմ եւ հայ ժողովուրդի ծառայութեան կողմնացոյցին հաւատարմութիւնը կը վերլուծեմ, խորապէս կը գիտակցիմ, թէ մեր խնամատար մայրը՝ Դպրեվանքը երեք եզակի բարիքներ պարգեւեց եւ կը շարունակէ պարգեւել դպրեվանեցիներուն։ 
Առաջին, աղօթական կեանքի քաղցրութիւնը։ Դպրեվանքը աղօթքի տուն է եւ դպրեվանեցիներ աղօթող ընտանիք են ամեն բանէ առաջ։ Աղօթքը միայն ժամերգութիւն եւ պատարագ չէ Դպրեվանքի մէջ, այլ մնայուն գոհաբանական արտայայտութիւն՝ կեանքի ամենօրեայ հոլո-վոյթի բոլոր հանգրուաններուն։ Աղօթքը, իր հաւաքական եւ անհա-տական տարածքներով, դպրեվանեցիները կը զօդէ Աստուծոյ, իրարու, մեր ժողովուրդի զաւակներուն, համայն մարդկութեան եւ ամբողջ ստեղծագործութեան հետ. որովհետեւ, աղօթքի ճամբով դպրեվանեցիներ իրենք զիրենք կը բանան Աստուծոյ եւ իրենց նմաններուն, ու աստ-ւածային պահպանութեան խնդրանքին հետ համամարդկային արժէք-ներու փնտռտուքի ճիգի կը նախաձեռնեն։ Այս օրերուն, երբ կեանքի հեւքը շեշտը աշխատանքին վրայ կը դնէ եւ յաջողութիւնը մեր ուրիշներէն աւելի ունեցած նիւթականով կը կշռէ, Դպրեվանքը, աղօթական կեանքի կրթանքով, բարի գործի յաջողութեան եւ հոգեկան իրագործումի նժարը վաւերական կը դասէ։ Դպրեվանեցիներ հոգեպէս կը պարպուին, երբ իրենց աղօթական կեանքը ցամքի եւ իրենք պարզ գործակատարներ դառնան։ 
Երկրորդ, իմացական հարստացման նախաճաշակը։ Հոգեւոր սնուցման հետ, Դպրեվանքը իր զաւակներուն միտքը գնայունը անդ-րանցող մնայուն իրագործումներու կը մղէ։ Հոգի, միտք եւ մարմին հաւասարակշռութեամբ կ՚աճին Դպրեվանքի մէջ, որ միայն եկեղեցի, դասարան եւ սեղանատուն չէ. այլ ամբողջական հայ մարդը կերտող վառարան՝ պատանեկան կեանքը իմաստաւորելու, երիտասարդական եռանդը նուիրաբերելու եւ ամբողջական մարդը իրագործելու ճանա-պարհը ցոյց տալով դպրեվանեցիներուն։ Գիրք եւ գրականութիւն որպէս ինքնահարստացման կրթանք կը տրուին դպրեվանեցիներուն, որպէսզի անոնք ապագային ինչ պաշտօններ ալ որ ստանձնեն, չանջատուին իրենց միտքը մշտականօրէն հերկող իմացական արօրին բարիքէն։ Դպրե-վանեցիներ կ՚աղքատանան երբ իրենք զիրենք զրկեն իրենց միտքը հարստացնող շարունակական ընթացքէն եւ գիրքին տեղ դիրքը առաջ-նահերթ դառնայ իրենց կեանքին մէջ։
Երրորդ, ծառայական ոգիի մշտաթարմութիւնը։ Դպրեվանքի ջամ-բած հոգեւոր եւ իմացական եզակի դաստիարակութիւնը իր նպատակը կը գտնէ ամբողջ կեանք մը, դասարանէն գերեզման, որպէս ծառայութիւն ապրելուն մէջ։ Դպրեվանեցիներ իրենց ծառայական կեանքը որպէս կոչում կ՚ապրին, հասնելով մեր ժողովուրդի ծով կարիքներուն։ «Ծառայել Աստուծոյ՝ հայ ժողովուրդին ընդմէջէն» կարգախօսն ու կեանքի ճանա-պարհն է Դպրեվանքին։ Աղօթել եւ ուսանիլ ծառայութեան համար. ա՛յս է դպրեվանեցիներուն տարբերութիւնը իրենց սերնդակիցներէն, որոնք կ՚ուսանին որպէսզի իրենց ձեռք բերած վկայականներով եւ իրա-գործումներով ուրիշներ իրենց ծառայեցնեն եւ կամ, լաւագոյն պարա-գային, երբ ուրիշներուն ծառայելու պարտաւորութիւն ունենան, այդ ծառայութիւնը դրամով արժեչափեն։ Դպրեվանեցիներու ցուցաբերած ծառայութեան գերագոյն տիպարը Քրիստոս է, որ հոգիի եւ մտքի գագաթներ նուաճելու ուղին մշտապէս բաց կը պահէ Իրեն հետեւելու ուխտով անսայթաք ընթացողներուն խաչակրութեան համար։
Այսօր, երբ հայ ազգի զաւակները ամեն երկինքի տակ հոգեւոր, իմացական եւ ծառայական կեանքի սով կ՚ապրին, Դպրեվանքը իր առաքելութեան մէջ աւելի վճռական կը դառնայ՝ որպէս առաջին հացթուխ ունենալով Արամ Ա. Վեհափառ Հայրապետը, որուն, 2015 թուականին, Հայկական Ցեղասպանութեան 100-ամեակին եւ Դպրեվանքի հիմ-նադրութեան 85-ամեակին զուգադիպող կաթողիկոսական ընտրութեան եւ օծման 20-ամեակը ամենէն վաւերական ապացոյցն է նուիրեալ կեանքի հայելիացման՝ մեր աշխարհատարած ժողովուրդին դիմաց ցցուած մար-տահրաւէրներուն Դպրեվանքին տուած հաւաքական պատասխանով։

